Előterjesztő: dr. Horváth Klára polgármester

Előterjesztést készítette: dr. Horváth Klára polgármester

Előzetesen tárgyalja:

* Pénzügyi és Településfejlesztési Bizottság

Mellékletek:

* 1. melléklet – határozati javaslat,
* 2. melléklet – gazdasági program

Elfogadás módja: egyszerű többség

Tárgykört rendező jogszabályok:

* Magyarország helyi önkormányzatairól szóló 2011. évi CLXXXIX. törvény (Mötv.),

**Előterjesztés**

**Bábolna Város Önkormányzat 2025-2029-es Gazdasági Programjáról**

**Tisztelt Képviselő-testület!**

**Tisztelt Pénzügyi és Településfejlesztési Bizottság!**

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 116. § (1) bekezdése szerint a képviselő-testület hosszú távú fejlesztési elképzeléseit gazdasági programban, fejlesztési tervben rögzíti, melynek elkészítéséért a helyi önkormányzat felelős.

A gazdasági program, fejlesztési terv Bábolna Város Önkormányzat Képviselő-testülete megbízatásának időtartamára vagy azt meghaladó időszakra szól. Tekintettel arra, hogy a korábbi években is az elfogadott gazdasági program egy-egy önkormányzati ciklusra szólt, indokolt jelen gazdasági programot a 2024. októberében hivatalba lépett Képviselő-testület működésének időtartamához igazítani.

Az előterjesztéshez mellékelt Gazdasági Program a megválasztott képviselő-testületi tagok, nem képviselő bizottsági tagok 2024-ben megküldött fejlesztési elképzelései alapján készült.

Az előző képviselő-testületi ciklusban olyan jelentős önkormányzati beruházások megindítására került sor, amely beruházások hatással vannak a jelenlegi Képviselő-testület településüzemeltetési, településfejlesztési feladataira. A cél mindenképpen az kell, hogy legyen, hogy a közeljövőben elkészülő beruházásokat, fejlesztéseket fenntartható módon integráljuk a településműködtetésbe, illetve amennyiben erre forrás rendelkezésre áll, többletfunkciók, további fejlesztések biztosításáról gondoskodjunk. Ehhez szükséges azon alapvető irányok megfogalmazása, amelyekre építve az elkövetkező időszakban rendelkezésre álló Európai Uniós fejlesztési források lehívhatóvá, felhasználhatóvá válhatnak.

A Gazdasági Program négy nagyobb fejezetből áll:

1. helyzetértékelés,
2. fejlesztési elvek és területek,
3. tervezett beruházások és fejlesztések,
4. összegzés.

A Gazdasági Program a fejlesztési elvek és több konkrét fejlesztési elképzelés összefoglaló dokumentuma. A fejlesztés elvei kell, hogy a kereteket kijelöljék, a konkrét fejlesztések pedig az alapelvekre figyelemmel kell, hogy megvalósuljanak.

Kérem a Gazdasági Program megvitatását és elfogadását.

Bábolna, 2025. február 28.

dr. Horváth Klára s.k.

polgármester

1. melléklet az előterjesztéshez – határozati javaslat

Bábolna Város Önkormányzata Képviselő-testületének

……/2025. (III. 27.) sz. határozata

Bábolna Város Önkormányzata Képviselő-testülete Bábolna Város Önkormányzata 2025-2029. évre szóló Gazdasági Programját (fejlesztési terv) jelen határozat melléklete szerinti tartalommal elfogadja.

**Felelős:** Polgármester

**Határidő:** 2029. október


2. melléklet az előterjesztéshez – Gazdasági Program

**BÁBOLNA VÁROS ÖNKORMÁNYZAT**

**KÉPVISELŐ-TESTÜLETÉNEK**

**GAZDASÁGI PROGRAMJA, FEJLESZTÉSI TERVE**

**2024-2029.**



1. **HELYZETELEMZÉS**

**1.1 Önkormányzat**

1.1.1. Önkormányzati intézmények

Az Önkormányzat irányítása alatt álló költségvetési szervek:

|  |  |
| --- | --- |
| **Intézmény neve** | **Intézmény fő feladata**  (Alaptevékenység államháztartási szakágazata) |
| Bábolnai Közös Önkormányzati Hivatal | Általános közigazgatás |
| Bábolnai Százszorszép Óvoda és Bölcsőde | Óvodai nevelés, bölcsődei ellátás |
| Bábolnai Alapszolgáltatási Központ | Máshová nem sorolható egyéb szociális ellátás bentlakás nélkül |
| Bábolna Városi Könyvtár, Művelődési és Sportközpont | Könyvtári, levéltári tevékenység, kulturális szolgáltatás, különösen a nyilvános könyvtári ellátás biztosítása; filmszínház, előadó-művészeti szervezet támogatása, a kulturális örökség helyi védelme; a helyi közművelődési tevékenység támogatása |

Mindegyik költségvetési szerv működése megfelelő színvonalú, felszereltségük, humán erőforrás ellátottságuk teljes mértékben alkalmassá teszik őket a részükre meghatározott közszolgáltatások nyújtására.

1.1.2. Önkormányzat vállalkozásai

Bábolna Város Önkormányzat 100 %-os tulajdonában álló gazdasági társaságok:

|  |  |
| --- | --- |
| **Gazdasági társaság neve** | **Gazdasági társaság fő tevékenysége** |
| Bábolna Városgazda Kft. | Lakó- és nem lakó épület építése |
| Bábolnai Televízió Nonprofit Kft. | Televízió műsor összeállítása, szolgáltatása |
| Bábolna Energiaközösség Nonprofit Kft. | Villamosenergia termelés, tárolás, megosztás |

A Bábolna Városgazda Kft. a tulajdonosa Bábolna Strand- és Termálfürdőnek, illetve két önkormányzati bérlakásnak. A Bábolna Strand- és Termálfürdőt a Kft. üzemeltetésbe adta a Rába-Quelle Kft.-nek üzemeltetési szerződés alapján. A két db bérlakás tulajdonosaként a Kft. a bérbeadás útján történő hasznosításról gondoskodik.

A Bábolnai Televízió Nonprofit Kft. az Önkormányzat médiával foglalkozó szervezete, amely túlnyomórészt helyi televízió szolgáltatás nyújtásával, képújság, nyomtatott újság (Bábolna Fórum) szerkesztésével foglalkozik.

A Bábolna Energiaközösség Nonprofit Kft. 2022. óta Bábolna Város Önkormányzata és a Bábolna Városgazda Kft. közös vállalkozása. A Bábolna Energiaközösség Nonprofit Kft. ellátja a bábolnai energiaközösség feladatait. Működésének kialakítása, bevételi és kiadási szerkezetének meghatározása a bábolnai Energiaközösség projekt végrehajtásával párhuzamosan folyamatban van.

1.1.3. Önkormányzat költségvetési helyzete

Az Önkormányzat költségvetési helyzete stabil. Az Önkormányzat 2025. évi költségvetését 2/2025. (II. 06.) rendeletével fogadta el. A bábolnai vállalkozások által fizetett helyi adók nagysága (2025-ben várhatóan 1.221.671 millió Ft) megfelelő hátteréül szolgál a stabil intézményfenntartásnak, a kimagasló közszolgáltatás nyújtásnak, illetve a folyamatban lévő beruházások befejezéséhez és üzemeltetéséhez. Az önkormányzat költségvetési pozíciójának szinten maradása a jelenleg elérhető információk alapján prognosztizálható.

1.1.4. Önkormányzati beruházások

Bábolna Város Önkormányzata megrendelésére több nagy volumenű beruházás, fejlesztés indult meg az előző képviselő-testületi ciklusban, amely beruházások befejezése a közeljövőben befejeződik. Ezen fejlesztések:

1. Bábolnai energiaközösség kialakítása,
2. 2 utcás csapadékvízelvezető rendszer felújításának befejezése.

Az egyik legfontosabb cél a beruházások alapján a gazdaságos, fenntartható üzemeltetés biztosítása.

**1.2. Bábolna polgárai**

Bábolna lakossága 2023-ban 3.386 főt tett ki. A népesség a 2011-es adatok szerint 1.317 háztartásban élt. Bábolna közigazgatási területén élők száma 2001-re csaknem elérte a 4.000 főt, azonban ezt követően a lakosságszám fokozatos csökkenésének lehettünk tanúi.

1. ábra - Bábolna lakosságának változása 2008-tól 2023-ig.

A lakosság csökkenése nem Bábolna specifikus jelenség, hanem országosan jellemző tendencia. A 2008-as és 2023-as adatok összevetéséből látható, hogy az állandó lakosság száma mintegy 8 %-kal csökkent. A település fejlődésének és fejlesztési lehetőségeinek áttekintése érdekében érdemes megvizsgálni bábolnai lakosság korszerkezetét, amelyhez az öregedési indexet, mint mutatószámot hívhatjuk segítségül. Az öregedési indexet úgy kaphatjuk meg, hogy a 65 év feletti állandó lakosok számát viszonyítjuk a 0-14 éves állandó lakosok számához.

|  |  |  |  |
| --- | --- | --- | --- |
| **Év** | **65 év feletti állandó lakosok száma (fő)** | **0-14 éves korú állandó lakosok száma (fő)** | **Öregedési index (%)** |
| 2012 | 468 fő | 474 fő | 99% |
| 2013 | 489 fő | 453 fő | 108% |
| 2014 | 516 fő | 431 fő | 120% |
| 2015 | 546 fő | 439 fő | 124% |
| 2016 | 565 fő | 444 fő | 127% |
| 2017 | 575 fő | 457 fő | 129% |
| 2018 | 581 fő | 471 fő | 123% |
| 2019 | 608 fő | 477 fő | 127% |
| 2020 | 636 fő | 478 fő | 133% |
| 2021 | 626 fő | 490 fő | 127% |
| 2022 | 649 fő | 499 fő | 130% |

2. ábra - Öregedési index változása. Forrás: TEIR.

Látható, hogy 2014-től mind a gyermekkorúak, mind az időskorúak száma nőtt, bár nem azonos mértékben. Az időskorúak száma nagyobb mértékben emelkedett, mint a gyermekkorúak száma, így az öregedési index meghaladta a száz százalékot és tovább nőtt. Ezen tény miatt a lakosság öregedőnek tekinthető a településen.

Fontos adatokat nyerhetünk még a vándorlási egyenleg elemzéséből, ugyanis ezen vizsgálat alapján megállapítható a település vonzereje.

|  |  |
| --- | --- |
| **Év** | **Egyenleg** |
| 2011 | 11,5 |
| 2012 | 1,9 |
| 2013 | 7 |
| 2014 | 5,2 |
| 2015 | 19,2 |
| 2016 | 5,5 |
| 2017 | 6,6 |
| 2018 | 2,5 |
| 2019 | -21,4 |
| 2020 | -5,7 |
| 2021 | 2,3 |
| 2022 | -6,1 |
| 2023 | -7 |

3. ábra – Belföldi vándorlási egyenleg, ezer lakosra (ezrelék). Forrás: TEIR.

Bábolna belföldi vándorlási egyenlege az adatok alapján 2011 és 2018 között ingadozó, de alapvetően pozitív volt, ami azt jelzi, hogy többen költöztek be, mint amennyien elhagyták a várost. 2015-ben volt a csúcs (19,2 ezrelék), majd fokozatos csökkenés következett.

A 2019-es hirtelen zuhanás (-21,4 ezrelék) viszont jelentős fordulatot mutat. Ez azt jelzi, hogy abban az évben sokkal többen költöztek el, mint ahányan érkeztek. Azóta a vándorlási egyenleg negatív maradt, bár 2021-ben volt egy kis javulás, de ez nem volt tartós.

A lakosság végzettségének vizsgálata is fontos szempont, amennyiben vizsgálni kívánjuk egy település lakosságát. A 2011-es és 2022-es KSH népszámlálási adatok alapján össze lehet hasonlítani a bábolnai lakosok iskolai végzettségének megoszlását akár járási, megyei és országos adatokkal.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Terület** | **Általános iskola** | | | | **Középiskola érettségi nélkül** | | **Érettségi** | | **Egyetem, főiskola stb.** | |
| **0-7. évfolyam** | | **8. évfolyam** | |
|  | **2011** | **2022** | **2011** | **2022** | **2011** | **2022** | **2011** | **2022** | **2011** | **2022** |
| Bábolna | 0,17% | 0,53% | 17,16% | 14,01% | 31,58% | 30,25% | 33,12% | 32,59% | 17,96% | 22,61% |
| Komáromi járás | 0,31% | 0,38% | 13,07% | 11,71% | 34,90% | 30,32% | 35,16% | 37,40% | 16,57% | 20,19% |
| Komárom-Esztergom vármegye | 0,36% | 0,41% | 12,22% | 11,53% | 34,21% | 29,26% | 34,82% | 36,78% | 18,40% | 22,02% |
| Magyarország | 0,51% | 0,60% | 11,01% | 10,30% | 28,20% | 23,20% | 35,05% | 36,21% | 25,23% | 29,69% |

4. ábra - Lakosság iskolai végzettség szerinti megoszlása. Forrás: KSH.

Összehasonlítva a bábolnai lakosok iskolai végzettségét a járási, vármegyei és országos adatokkal szembetűnő, hogy Bábolnán sokkal alacsonyabb az általános iskola első évfolyamát el sem végzettek, illetve az 1-7 évfolyamot végzettek aránya, mint járási, vármegyei és országos átlag. A 8. általános iskolát végzettek aránya viszont meghaladja a járási, vármegyei és országos adatokat. Némileg alacsonyabb Bábolnán az érettségi nélküli szakmunkás végzettségűek, az érettségivel rendelkezők aránya, mint a járási átlag, illetve az egyetemet, főiskolát végzettek aránya a járási, vérmegyei átlagot meghaladja, de még mindig elmarad az országos átlagtól. Feltűnő a 8. évfolyamot végzettek magas aránya, amely meglátásom szerint abból fakad, hogy Bábolnán jellemző a feldolgozóipar és a mezőgazdaság komoly részaránya a gazdaságszerkezeten belül. Ezen ágazatok munkaerőigényének kiszolgálására korábban elégséges lehetett a 8 általános iskolai végzettség és ezen adatok tükröződhetnek a statisztikákban.

**A 2011-es és 2022-es bábolnai statisztikai adatokat összevetve megállapítható, hogy a népességen belül csökkent csak a 8. évfolyamat, a középiskolát érettségi nélkül végzett és a kizárólag érettségivel rendelkezők számaránya, viszont majdnem 5 %-kal nőtt a főiskolai, egyetemei végzettséggel rendelkezők aránya, meghaladva a vármegyei értékeket is. Ez meglátásom szerint a magasabb hozzáadott értékű foglalkozások irányába való elmozdulást jelenti.**

Érdemes még áttekinteni a munkanélküliség, a magas presztízsű foglalkoztatási csoportokban foglalkoztatottak és a 100 lakosra jutó SZJA fizetők arányának változását Bábolnán.

|  |  |  |  |
| --- | --- | --- | --- |
| **Év** | **Nyilvántartott álláskeresők száma (fő)** | **Magas presztízsű foglalkoztatási csoportokban foglalkoztatottak aránya** | **SZJA adófizető, 100 lakosra** |
| 2011 | 101 | 16,3 | 57 |
| 2012 | 120 | 16,5 | 56,6 |
| 2013 | 62 | 15,7 | 58,8 |
| 2014 | 59 | 14,9 | 58,4 |
| 2015 | 53 | 15,5 | 58,2 |
| 2016 | 32 | 16,1 | 59,7 |
| 2017 | 44 | 15,7 | 58,4 |
| 2018 | 30 | 15,9 | 59 |
| 2019 | 37 | 16,2 | 59,3 |
| 2020 | 51 | 15,8 | 58,4 |
| 2021 | 44 | 20,6 | 59 |
| 2022 | 44 | 21,1 | 59,3 |
| 2023 | 31 | 21,9 |  |

5. ábra Nyilvántartott álláskeresők száma, magas presztízsű munkavállalók aránya, SZJA fizetők száma 100 főre vetítve 2011-2023.. Forrás: TEIR.

A táblázat elemzése alapján elmondható, hogy Bábolnán a munkanélküliség csökkenő trendet mutat, a 2020-as visszaesés után ismét stabilizálódott és javult. Magas presztízsű foglalkoztatási csoportokban dolgozók aránya 2011–2020 között 14,9–16,5% között mozgott, tehát stabilan alacsony volt, 2021-től viszont hirtelen megugrott. Ez jelentős változás, ami arra utalhat, hogy **Bábolnán nőtt a magasan képzett munkaerő aránya**. Összevetve az elvándorlási statisztikákkal ezen adatokat vélelmezhető, hogy az alacsonyabb presztízsű munkákat vállalók vándorolnak el a településről, míg a magasabb presztízsű munkát vállalók vagy bevándorolnak vagy nem vándorolnak el Bábolnáról.

Az SZJA adófizetők száma 100 lakosra vetítve mutató vizsgálata alapján a **foglalkoztatottak aránya stabilnak mondható**, azaz nincs jelentős elvándorlás, és a munkavállalók száma kiegyensúlyozott.

Összességében elmondható, hogy Bábolnán a munkanélküliség jelentősen csökkent az elmúlt évtizedben, a 2020-as visszaesés után ismét alacsony szinten stabilizálódott. A magas presztízsű foglalkozásokban dolgozók aránya 2021-től jelentősen nőtt, ami a helyi gazdaság pozitív átalakulását vagy a képzett munkaerő visszaáramlását, vagy helyben maradását jelezheti. Az SZJA adófizetők aránya 100 lakosra vetítve stabil maradt, ami azt mutatja, hogy a munkavállalói réteg összetétele és száma nem változott jelentősen. A település lakossága azonban csökken és öregszik, amelyet az utóbbi időben meginduló betelepülés reményeink szerint ki fog egyenlíteni.

**1.3. Bábolna vállalkozásai**

Egy település gazdasági erejét legjobban a helyi adók, azon belül is a helyi iparűzési adó nagyságával lehet bemutatni.

6. ábra - Forrás: helyi önkormányzati rendeletek.

A helyi iparűzési adó változását bemutató ábra szerint 2007 óta (három kiugró – 2016, 2023, 2024. - évet kivéve) egyenletesen nőtt a helyi iparűzési adó nagysága úgy, hogy az iparűzési adó mértéke az 1990-es évek közepe óta nem változott, 2 %-os volt. Egyértelműen látható tehát, hogy a helyi vállalkozások számottevő erősödésen mentek keresztül, 20 év alatt több, mint ötszörösével növelve az általuk befizetett iparűzési adót (2007-ben az iparűzési adó nagysága 210.938 EFt volt, amely 2025-re 1.051.531 EFt-ra növekszik (terv).)

Az tehát jól látható, hogy a vállalkozói szektor folyamatosan erősödik, azonban pusztán a befizetett iparűzési adó nagyságának változása nem ad választ arra, hogy milyen típusú vállalkozások azok, amelyek az iparűzési adót befizették, azaz milyen típusú vállalkozások adják a település gazdasági szerkezetét.

Bábolnán 2024-ben mindösszesen 358 vállalkozás adott be iparűzési adóról bevallást. Az iparűzési adót bevalló vállalkozások közül 210 vállalkozás éves szinten több, mint 50.000 Ft helyi adót fizetett az önkormányzatnak, azaz árbevételük 2.500.000 Ft felett volt. A 2024-as adatok elemzése szerint a nagyobb, legalább 1.000.000 Ft helyi iparűzési adót, tehát jelentős adót, fizető vállalkozások (56 db) az alábbi ágazatokban működtek:

*7. ábra - Forrás: Bábolnai Közös Önkormányzati Hivatal adatszolgáltatása (saját szerkesztés)*

A grafikon alapján egyértelmű, hogy Bábolna jelentős vállalkozásai az alábbi ágakban tevékenykednek:

|  |  |
| --- | --- |
| 3 db | Ingatlanügyek |
| 3 db | Távközlés, számítógépes programozás, információtechnológiai, szaktanácsadás, számítástechnikai infrastruktúra és egyéb információs szolgáltatások |
| 1 db | Vízellátás; szennyvíz gyűjtése, kezelése, hulladékgazdálkodás |
| 1 db | Adminisztratív és szolgáltatást támogató tevékenység |
| 2 db | Építőipar |
| 9 db | Mezőgazdaság, erdőgazdálkodás, halászat |
| 8 db | Feldolgozóipar |
| 12 db | Kereskedelem |
| 5 db | Villamosenergia-, gáz-, gőzellátás, légkondicionálás |
| 4 db | Szállítás, raktározás |
| 2 db | Egyéb szolgáltatás |
| 2 db | Pénzügyi, biztosítási tevékenység |
| 1 db | Művészet, sport, szabadidő |
| 3 db | Szakmai, tudományos, műszaki tevékenység |

A grafikon annyiban valamelyest torzít, hogy a Bábolna Nemzeti Ménesbirtok nem szerepel vállalkozások között, ugyanis a Bábolna Nemzeti Ménesbirtok költségvetési intézményként működik 2016. január 1. napja óta, így a Ménesbirtok által nyújtott turisztikai szolgáltatások és a mezőgazdasági tevékenység nem jelenik meg.

Bábolna jelentősebb vállalkozásai – 2018-as elemzésnek megfelelően - **a kereskedelem, mezőgazdaság, erdőgazdálkodás, halászat, feldolgozóipar** területén működnek. Ezen három ágazat felel csaknem az összes helyi iparűzési adóbevétel 65 %-áért. Bábolnán a szekunder szektor (feldolgozóipar) rendelkezik a legnagyobb súllyal, amelyet a tercier szektor (kereskedelem) követ szinte azonos súllyal, majd pedig a mezőgazdasági szektor az, amely jelentős értéket állít elő. Figyelemre méltó a mezőgazdaság jelentős súlya a helyi adóbevételekben, amely a szektor országos átlagnál jóval nagyobb súlyú jelenlétére utal. Figyelemre méltó még az országos adatokkal való összehasonlításban a kereskedelmi és feldolgozóipari ágazat nagy súlya. Következtetésként levonható, hogy Bábolna gazdasági szerkezetét tekintve erős iparral és kereskedelemmel rendelkezik, amelyet komoly mezőgazdasági termelés támogat. Ezen megállapítások megegyeznek a 2018-as elemzés adataival.

A kereskedelem, mezőgazdaság, erdőgazdálkodás, halászat, feldolgozóipar válságálló ágazatoknak tekinthetők, bár a konjunkturális-dekonjunkturális hatások érezhetőek, ahogy az a 2024. évi iparűzési adóbevételeken is látszik. Cél, hogy a tradicionális bábolnai gazdasági szektorokat az önkormányzat támogassa, fejlődésüket lehetőségei mérten elősegítse.

**1.4. Bábolna civil szervezetei**

Bábolnán jelenleg 23 jogi személyiséggel rendelkező civil szervezet működik, amelyből 17 egyesület és 6 alapítvány. 1 egyesület és 1 alapítvány végelszámolás alatt van. A civil szervezetek felsorolását az alábbi táblázat tartalmazza:

|  |  |
| --- | --- |
| **Egyesületek** | **Alapítványok** |
| Bábolna Ménesbirtok Lovas Kör | AGROFERT Hungária Alapítvány |
| 2943 Bábolna, Mészáros utca 1. | 2943 Bábolna, Hrsz. utca 890. hrsz. |
| Bábolnai Borbarátok Egyesülete | Bábolna Shagya Alapítvány "végelszámolás alatt" |
| 2943 Bábolna, Jókai M. utca 12. | 2943 Bábolna, Mészáros utca 1. |
| Bábolnai Lovassport Egyesület "végelszámolás alatt" | Bábolnáért Közhasznú Közalapítvány |
| 2943 Bábolna, Mészáros utca 1. | 2943 Bábolna, Jókai utca 12. |
| Bábolnai Önkéntes Tűzoltó Egyesület | BSE 100 Alapítvány |
| 2943 Bábolna, Jókai Mór utca 12. | 2943 Bábolna, Jókai M. utca 12. |
| Bábolnai Polgárőr és Környezetvédő Egyesület | Iskolánkért Közhasznú Alapítvány |
| 2943 Bábolna, Jókai M. utca 12. | 2943 Bábolna, Toldi M. utca 24. |
| Bábolnai Sport Egyesület | Segítő Kéz Oktatási, Kulturális és Idősgondozási Alapítvány |
| 2943 Bábolna, Jókai M: utca 12. | 2943 Bábolna, József Attila utca 2. |
| Bányató Horgász Egyesület Szákszend |  |
| 2943 Bábolna, Kinizsi P. utca 1. |  |
| Cseperedők Néptánc Közhasznú Egyesület |  |
| 2943 Bábolna, Móra F. utca 12. |  |
| Kerek Akác Vadásztársaság |  |
| 2943 Bábolna, Mészáros utca 12. |  |
| Kisbábolna Lovas Klub Sportegyesület |  |
| 2943 Bábolna, Kisbábolna major |  |
| Magyar Sonka Lovagrend Egyesület |  |
| 2943 Bábolna, Jókai M. utca 12. |  |
| Magyar Vadgazdálkodási Szakértők Országos Egyesülete |  |
| 2943 Bábolna, Víztorony utca 9. |  |
| Magyarországi Arablótenyésztők Egyesülete |  |
| 2943 Bábolna, Wesselényi utca 46. |  |
| Ölbői Hobby Kert Egyesület |  |
| 2943 Bábolna, Dózsa Gy. utca 44. |  |
| Ölbő-Tavi Aranyhal Horgász Egyesület |  |
| 2943 Bábolna, Jókai M. utca 12. |  |
| Pettkó-Szandtner Tibor Lovas Egyesület |  |
| 2943 Bábolna, Rákóczi utca 6. |  |
| Tiamo Moderntánc és Közösségi Csoport Egyesület |  |
| 2943 Bábolna, Nagyváthy J. utca 23. |  |

8. ábra - Forrás: Civil szervezetek nyilvántartása. [Civil szervezetek névjegyzéke | Magyarország Bíróságai](https://birosag.hu/ugyfeleknek/civil-szervezetek/civil-szervezetek-nevjegyzeke)

1. **FEJLESZTÉSI ELVEK ÉS TERÜLETEK**

A Gazdasági Programban meg kell határozni azokat a fejlesztési elveket, irányokat, amelyek kijelölik a fejlesztendő területeket is. Cél az, hogy Bábolna továbbra is magas színvonalon, a helyi polgárok legnagyobb megelégedésére lássa el a helyi közszolgáltatási, szolgáltatási feladatait. A fejlesztési területek a 2020-2024-es gazdasági programhoz képest nem változtak, azonban felülvizsgálatra kerültek.

**2.1. Lakosságbarát város**

Az Önkormányzat számára a legfontosabb cél, hogy a helyi lakosok számára megfelelő minőségű, a kor színvonalának megfelelő (vagy azt meghaladó), elérhető közszolgáltatásokat és szolgáltatásokat nyújtson. Ezen feladatának az Önkormányzat az általa fenntartott és irányított intézmények, illetve gazdasági társaságok segítségével tesz eleget.

Cél az, hogy az Önkormányzat a 2025-2029-es önkormányzati ciklusban is a megszokott minőségben biztosítsa a helyi közszolgáltatások és szolgáltatások elérhetőségét a település lakosai számára azaz az Önkormányzat gondoskodjon legfőképpen megfelelő:

1. igazgatási közszolgáltatásokról,
2. óvodai, bölcsődei (köznevelési, gyermekvédelmi) közszolgáltatásokról,
3. szociális és gyermekvédelmi közszolgáltatásokról,
4. kulturális, közművelődési és sporttal összefüggő közszolgáltatásokról,
5. szabadidős és turisztikai szolgáltatásokról.

Fejlesztési területek: önkormányzati intézmények, önkormányzat gazdasági társaságai

**2.2. Vállalkozóbarát város**

Egy település prosperitása nem képzelhető el a helyi vállalkozások prosperitása nélkül. Bábolna abban a szerencsés helyzetben van, hogy helyi vállalkozásai fejlődnek, beruháznak, foglalkoztatják a helyi munkaerőt, így jelentős mértékben kiveszik a részüket a településüzemeltetés és fejlesztés finanszírozásából.

Az előbbiekre is tekintettel az Önkormányzat az elmúlt önkormányzati ciklusban is kiemelten kezelte a helyi vállalkozások támogatását, a településfejlesztés során a helyi vállalkozások igényeit figyelembe vette. Ezen gyakorlatot a jövőben is folytatni szükséges, a településfejlesztést a helyi vállalkozások igényeit is figyelembe véve kell megszervezni, támogatva a vállalkozások további expanzióját. Továbbra is a vállalkozói fórumokon ki kell kérni a vállalkozások véleményét, illetve biztosítani kell a vállalkozások működéséhez szükséges infrastruktúrát. Cél, hogy Bábolna továbbra is vállalkozó és vállalkozásbarát település maradjon.

Fejlesztési területek: helyi vállalkozások

**2.3. Turistabarát város**

A Bábolna Strand- és Termálfürdő beruházással az Önkormányzat aktív szerepet játszik a 2025-2029-es önkormányzati ciklusban a helyi idegenforgalom kialakításában. Cél az, hogy a turisták számára olyan attrakciókat kínáljon fel az Önkormányzat, amelyek vonzóak, érdekesek, különlegesek, és arra ösztönöznek, hogy a Bábolnára látogató turista ismét visszatérjen. Fontos az is, hogy az Önkormányzat biztosítsa a turisták számára a látogatóbarát (pl.: kerékpáros) infrastruktúrát és ösztönözze a helyi vállalkozásokat turisztikai fejlesztések megvalósítására.

Fejlesztési területek: helyi vállalkozások, önkormányzat gazdasági társaságai

**2.4. Fenntartható város**

A fenntarthatóság az egyik legfontosabb horizontális alapelv. Olyan fejlesztéseket kell előnyben részesíteni, amelyek finanszírozása nem terheli pluszban az önkormányzat költségvetését, sőt, jó esetben megtakarítást jelenthet számára. Az energetikai fejlesztések arra irányulnak, hogy kevesebb energia felhasználásával hatékonyabb, ugyanolyan vagy jobb minőségű szolgáltatás nyújtása legyen lehetséges, így egy-egy létesítmény egyszerűbben fenntarthatóvá váljon.

Fejlesztési területek: önkormányzati intézmények, helyi vállalkozások, települési közvilágítás

**2.5. Zöld város**

A fenntarthatósághoz kapcsolódik a zöld város koncepciója. A környezetvédelmi szempontok mérlegelése alapvető elvárás mind a hazai kormányzati, mind az uniós szervezetek felé. Kiemelt figyelmet kell fordítani arra, hogy a beruházások, városüzemeltetés során a környezetvédelmi szempontok szerepet kapjanak, így a környezetvédelem a településfejlesztési koncepciók integráns részévé válik

A környezetvédelmi szempontok mérlegelése különösen hangsúlyos azon beruházások esetében, amelyek zöldfelületeket érintenek, átalakítva egy közterületet vagy egy településrész arculatát.

Fejlesztési területek: önkormányzati intézmények, közterületek, településrészek, települési közvilágítás

**2.6. Okos város**

Az okos települések olyan (vidéki) közösségek, amelyek intelligens megoldásokat fejlesztenek ki a helyi környezetben felmerülő kihívások kezelésére. Ezek a meglévő helyi erősségekre és lehetőségekre épülnek a területük fenntartható fejlesztésének folyamatában. A „smart city” azaz okos város tehát a települési közszolgáltatások nyújtásának egy magasabb fokát jelenti.

Az okos város koncepció alapvetően négy nagyobb területen érinti Bábolnát is:

1. okos közlekedés (helyi közlekedés, elsősorban kerékpáros és gyalogos közlekedés fejlesztése),
2. okos környezet (épületek okos mérőórákkal felszerelése, okos közvilágítás telepítése, légszennyezés monitoringja),
3. okos gazdaság (helyi vállalkozások számára információszolgáltatás mérőeszközökkel),
4. okos életkörülmények, életminőség (jelzőrendszeres házi segítségnyújtás fejlesztése, térfigyelő kamerarendszer fejlesztése).

Az önkormányzat mind a négy területen felléphet szolgáltatóként, támogatóként, azonban területenként eltérő a fellépés lehetősége. Cél az, hogy a Gazdasági Programban szereplő fejlesztési elképzelések során az Önkormányzat törekedjen arra, hogy a fejlesztéssel érintett közszolgáltatások közül mind nagyobb arányt képviseljenek az „okos” megoldások.

Fejlesztési területek: önkormányzati intézmények, közterületek, lakosság, vállalkozások, civil szervezetek, idegenforgalom, települési közvilágítás

**2.7. Biztonságos város**

Élhető város nem lehet olyan város, ahol a lakosok, vállalkozások a javaikat nem tudják biztonságban, azaz ahol nem jó a helyi közbiztonság. Az előbbiek miatt a helyi önkormányzatnak arra kell továbbra is törekednie, hogy hatékony és kiszámítható partnere legyen a rendőrségnek, a polgárőrségnek, illetve a magánbiztonsági szolgáltatóknak.

Ezen cél megvalósításához a jelenleg már nagy hatékonysággal üzemelő térfigyelő kamerarendszer folyamatos fejlesztése, üzemeltetése szükséges, amelyhez önkormányzati alkalmazottak tevékenysége szükséges. A településfejlesztés során fokozottan kell figyelembe venni a közbiztonsági szempontokat, azaz alkalmazni kell az építészeti bűnmegelőzés alapelveit.

Fejlesztési területek: önkormányzati intézmények, közterületek, települési közvilágítás

1. **Tervezett beruházások, fejlesztések**

Az Önkormányzat Gazdasági Programja az uniós és hazai pályázatok ismeretében folyamatosan módosulhat, mert a fejlesztésekhez e források megszerzésére feltétlenül szükséges.

**A 2025 – 2029. közötti önkormányzati munka során az alábbi kiemelt városi fejlesztések megvalósítását tervezi Bábolna Város Önkormányzata összhangban a 2. fejezetben meghatározott prioritásokkal:**

|  |  |  |  |  |  |  |  |
| --- | --- | --- | --- | --- | --- | --- | --- |
| **Megvalósítani kívánt fejlesztés elnevezése** | **Érintett fejlesztési elv** | | | | | | |
| Lakosság-barát város | Vállalkozóbarát város | Turistabarát város | Fenntartható város | Zöld város | Okos város | Biztonságos város |
| települést átszelő kerékpárút/kerékpárutak építése, bővítése | **X** | **X** | **X** | **X** | **X** | **X** | **X** |
| |  | | --- | | zöld és fenntartható  városi közterek  kialakítása  (pl. zöldtetők,  esőkertek,  közösségi kertek,  városi árnyékolás  növelése) | | **X** |  | **X** | **X** | **X** |  |  |
| települési közvilágítás korszerűsítése | **X** | **X** | **X** | **X** | **X** | **X** | **X** |
| önkormányzati intézmények energiahatékonyságának növelése |  |  |  | **X** | **X** | **X** |  |
| önkormányzati épületek napelemmel való ellátása és energiatároló rendszerek telepítése |  | **X** |  | **X** | **X** | **X** |  |
| önkormányzati utak felújítása, karbantartása | **X** | **X** | **X** | **X** |  | **X** | **X** |
| helyi parkolás és közlekedés fejlesztése, | **X** | **X** | **X** | **X** | **X** | **X** | **X** |
| önkormányzati bérlakások kialakítása | **X** |  |  | **X** | **X** |  |  |
| helyi termelői piac fejlesztése | **X** | **X** | **X** | **X** |  |  |  |
| közösségi kerékpáros rendszer kiépítése a Fürdő, Buszvégállomás, településközpont között | **X** |  | **X** | **X** | **X** | **X** |  |
| elektromos töltőállomások telepítése | **X** |  | **X** | **X** | **X** | **X** |  |

1. **Összegzés**

Bábolna Város Önkormányzat 2025-2029-re szóló Gazdasági Programja egy terv, elképzelés, amely kijelöli azokat az irányokat, elveket, amelyek mentén az önkormányzati ciklusban a Képviselő-testület a tevékenységét folytatni kívánja.

A konkrétan meghatározott fejlesztések (III. fejezet) felsorolása jelen tudásunk szerinti fejlesztési elképzelések számbavétele. Biztos vagyok benne, hogy a következő években több olyan fejlesztési lehetőség lesz, amellyel most még nem számolhatunk, azonban a fejlesztési elvekbe, illetve a fejlesztési területekbe kitűnően fog illeszkedni.

Bábolna, 2025. március 13.

**dr. Horváth Klára s.k.**

polgármester